टाइम8 आगस्त कक्राझार 20: आफां आसामनि गंसेल गोजौ थाखोनि सोलोंथायारि फसंथान कक्राझार सहरनि देबोरगावआव थानाय बड’लेण्ड मुलुग सोलोंसालिनि सामलायथ’ रेजिष्ट्रार ड: प्रहलाद बसुमतारीआ मस्त इन’भेथिभ रेजिष्ट्रार बान्था आवग्रिनो हादों। खौरांगिरिनि सिगाङाव बिथां बसुमतारीआ बे बान्थाखौ डायेनिजिग बिजिनेस सुलुसन आरो अल इन्डिया इडुकेस्वनेल कनसालटेन्ट एन्ड काउन्सिल इडुकेस्वन गौथुमनिफ्राय होनाय जादों होन्नानै मिथि होदों। बड’लेण्ड मुलुग सोलोंसालिनि रेजिष्ट्रार डः प्रहलाद बसुमतारीआ बे बान्थाखौ मोन्नो हानानै गावखौनो जोबोद गोजोन्नाय फोरमायदों आरो बिनि इसिंआव बि टि सिनि बारग गाहाय खुंगिरि हाग्रामा महिलारी आरो बि टि चिनि लेंङाइ गाहाय खुंगिरि खाम्फा बरगयारी बिथांमोननि सुफुंख’ हायै बिहोमा दङ होन्नानै रोखा बुंथियो। लोगोसे जायनि जाहोनाव बडलेण्ड मुलुग सोलोंसालिया आथिखालाव 12 बि मान मर्जदा मोन्नो हादों होननानै बुंबावयो । आरो बड’लेण्ड मुलुग सोलोंसालिखौ गोदान सोलो आरो गोदान आइदियाजों जौगालु खालामनांगौनि जोबोद गोनांथि दङ होन्नानै बसुमतारीआ बुंबावयो।